اسلام آباد: پولیس ناکے پر فائرنگ دہشت گردی قرار، ٹی ٹی پی نے ذمے داری قبول کر لی 
اسلام آباد پولیس کی جانب سے جاری کیے گئے بیان میں کہا گیا ہے کہ واقعے میں ایک پولیس اہل کار ہلاک جب کہ دو زخمی ہو گئے ہیں۔ پولیس کا کہنا ہے کہ واقعے میں دونوں حملہ آور ہلاک ہو گئے ہیں۔ 
ویب ڈیسک — اسلام آباد کے علاقے سیکٹر جی ایٹ میں پیر کی شب دو موٹر سائیکل سوار مسلح افراد نے پولیس کی چیک پوسٹ پر فائرنگ کی جس کے نتیجے میں ایک پولیس افسر ہلاک اور دو زخمی ہو گئے تھے۔ پولیس کی جوابی فائرنگ میں دونوں مشتبہ حملہ آور بھی مارے گئے تھے۔ اسلام آباد پولیس کے ایک سینئر افسر شاہد زمان نے خبر رساں ادارے 'اے ایف پی' سے گفتگو میں واقعے کو دہشت گردی کی کارروائی قرار دیا ہے۔ اسلام آباد پولیس کی جانب سے جاری کیے گئے ایک بیان میں بھی کہا گیا ہے کہ واقعے میں ایک پولیس اہل کار ہلاک اور دو زخمی ہو گئے ہیں۔ پولیس کا کہنا ہے کہ واقعے میں دونوں حملہ آور بھی مارے گئے ہیں۔ پاکستان کے وفاقی وزیرِ داخلہ شیخ رشید احمد نے واقعے کی انکوائری کا حکم دیا ہے۔ دوسری جانب ٹی ٹی پی نے پولیس کی چوکی پر فائرنگ کی ذمے داری قبول کی ہے۔ گزشتہ ایک ماہ کے دوران پاکستان میں کالعدم ٹی ٹی پی کی کارروائیوں میں اضافہ دیکھا جا رہا ہے۔ حکومتِ پاکستان نے گزشتہ برس ٹی ٹی پی کے ساتھ مذاکرات کا سلسلہ شروع کیا تھا جس کے بعد ایک ماہ کی عارضی جنگ بندی پر بھی اتفاق ہوا تھا۔ لیکن یہ مذاکرات نتیجہ خیز ثابت نہ ہو سکے۔ پاکستانی فوج کے ترجمان میجر جنرل بابر افتحار نے حالیہ پریس کانفرنس میں کہا تھا کہ ٹی ٹی پی کے ساتھ جنگ بندی معاہدہ نو دسمبر کو ختم ہو گیا تھا جس کے بعد گروپ کے خلاف کارروائیاں جاری ہیں۔